CELEX: 32017D1949
Language: da
Date: 2017-10-25 00:00:00
Title: Kommissionens gennemførelsesafgørelse (EU) 2017/1949 af 25. oktober 2017 om ophævelse af gennemførelsesafgørelse 2014/715/EU om identifikation af Sri Lanka som et tredjeland, som Kommissionen betragter som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

26.10.2017   
            
            
               DA
            
            
               Den Europæiske Unions Tidende
            
            
               L 276/62
            
         KOMMISSIONENS GENNEMFØRELSESAFGØRELSE (EU) 2017/1949
   af 25. oktober 2017
   om ophævelse af gennemførelsesafgørelse 2014/715/EU om identifikation af Sri Lanka som et tredjeland, som Kommissionen betragter som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 31, og
   ud fra følgende betragtninger:
   
               (1)
            
            
               Ved sin gennemførelsesafgørelse 2014/715/EU (2), identificerede Kommissionen Sri Lanka som et land, som den betragter som et ikkesamarbejde tredjeland i bekæmpelsen af ulovligt, urapporteret og ureguleret fiskeri (IUU-fiskeri), i henhold til artikel 31, stk. 1, i forordning (EF) nr. 1005/2008. I afgørelsen begrundede Kommissionen, hvorfor dette land efter dens opfattelse ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (2)
            
            
               Ved sin gennemførelsesafgørelse (EU) 2015/200 (3) opførte Rådet Sri Lanka på den liste over ikkesamarbejdende tredjelande, der blev opstillet ved Rådets gennemførelsesafgørelse 2014/170/EU (4).
            
         
               (3)
            
            
               Ved artikel 18, stk. 1, litra g), i forordning (EF) nr. 1005/2008 hindres import til Unionen af fiskevarer, der ledsages af en fangstattest valideret af myndighederne i en flagstat, der er identificeret som en ikkesamarbejdende stat, for så vidt angår bekæmpelsen af IUU-fiskeri.
            
         
               (4)
            
            
               Efter at Sri Lanka var blevet identificeret som ikkesamarbejdende tredjeland, bestræbte landet sig på at træffe konkrete foranstaltninger til at afhjælpe de påviste mangler.
            
         
               (5)
            
            
               På baggrund af de oplysninger, Kommissionen har modtaget, fremgår det, at Sri Lanka har gennemført de relevante folkeretlige forpligtelser og har vedtaget passende retsregler for bekæmpelsen af IUU-fiskeri. Landet har indført en passende og effektiv ordning for overvågning, kontrol og inspektion ved at indføre krav om logbøger til registrering af fangstdata, og radiokaldesignaler for fiskerfartøjer og har udstyret hele højsøfiskerflåden med fartøjsovervågningssystemer (FOS). Landet har desuden udarbejdet en afskrækkende sanktionsordning, ændret sine retlige rammer for fiskeri og sikret korrekt gennemførelse af fangstattestsordningen. Desuden har Sri Lanka løbende stadighed bestræbt sig på at forbedre sin overholdelse af henstillinger og resolutioner, der er vedtaget af de regionale fiskeriforvaltningsorganisationer (»RFFO«), som f.eks. havnestatskontrolforanstaltninger. Sri Lanka har gennemført de regionale fiskeriforvaltningsorganisationers regler i srilankansk ret og har vedtaget sin egen nationale handlingsplan mod IUU-fiskeri, som er i overensstemmelse med De Forenede Nationers internationale handlingsplan for bekæmpelse af ulovligt, urapporteret og ureguleret fiskeri.
            
         
               (6)
            
            
               Det forekommer således, at Sri Lanka har opfyldt de relevante folkeretlige forpligtelser, og at de foranstaltninger, Sri Lanka har truffet som flagstat, er tilstrækkelige til at sikre overholdelse af bestemmelserne i artikel 94, 117 og 118 i De Forenede Nationers havretskonvention og artikel 18, 19 20 og 23 i De Forenede Nationers aftale om fiskebestande.
            
         
               (7)
            
            
               Det kan derfor konkluderes, at den situation, der berettigede til identificeringen af Sri Lanka som ikkesamarbejdende tredjeland, er blevet afhjulpet, og at Sri Lanka har truffet konkrete foranstaltninger til varig forbedring af situationen.
            
         
               (8)
            
            
               Som følge heraf har Rådet vedtaget gennemførelsesafgørelse (EU) 2016/992 (5) om fjernelse af Sri Lanka fra listen over ikkesamarbejdende tredjelande.
            
         
               (9)
            
            
               Under disse omstændigheder bør gennemførelsesafgørelse 2014/715/EU ophæves med virkning fra den dato, hvor gennemførelsesafgørelse (EU) 2016/992 træder i kraft.
            
         
               (10)
            
            
               Denne afgørelse er ikke til hinder for mulige fremtidige skridt, som Unionen måtte tage i overensstemmelse med forordning (EF) nr. 1005/2008, hvis Sri Lanka ikke opfylder de forpligtelser, der påhviler landet i henhold til folkeretten som flag-, havne-, kyst- eller afsætningsstat, til at træffe foranstaltninger til at forebygge, afværge og standse IUU-fiskeri —
            
         
               (11)
            
            
               Foranstaltningerne i denne afgørelse er i overensstemmelse med udtalelse af 28. februar 2017 fra Komitéen for Fiskeri og Akvakultur —
            
         VEDTAGET DENNE AFGØRELSE:
   Artikel 1
   Gennemførelsesafgørelse 2014/715/EU ophæves.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   Den anvendes fra den 22. juni 2016.
   
      Udfærdiget i Bruxelles, den 25. oktober 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 286 af 29.10.2008, s. 1.
   
      (2)  Kommissionens gennemførelsesafgørelse 2014/715/EU af 14. oktober 2014 om identifikation af et tredjeland, som Kommissionen betragter som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 297 af 15.10.2014, s. 13).
   
      (3)  Rådets gennemførelsesafgørelse (EU) 2015/200 af 26. januar 2015 om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, for så vidt angår Sri Lanka (EUT L 33 af 10.2.2015, s. 15).
   
      (4)  Rådets gennemførelsesafgørelse 2014/170/EU af 24. marts 2014 om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 91 af 27.3.2014, s. 43).
   
      (5)  Rådets gennemførelsesafgørelse (EU) 2016/992 af 16. juni 2016 om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, for så vidt angår Sri Lanka (EUT L 162 af 21.6.2016, s. 15).